ไทยติด “โควิด” เพิ่ม 1 ราย กลับจากซาอุฯ ยอดป่วยสะสม 3,083 คน เสียชีวิตอีก 1!
"โฆษก ศบค." เผยไทยติด "โควิด" เพิ่ม 1 ราย เป็นนักศึกษาชาย กลับจากซาอุฯ ดันยอดป่วยสะสม 3,083 คน ดับอีก 1 เสียชีวิตรวม 58 ราย!
"โฆษก ศบค." เผยไทยติด "โควิด" เพิ่ม 1 ราย เป็นนักศึกษาชาย กลับจากซาอุฯ ดันยอดป่วยสะสม 3,083 คน ดับอีก 1 เสียชีวิตรวม 58 ราย!
2 มิ.ย. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 2 มิ.ย.63 เมื่อเวลา 11.30 น.ที่ผ่านมา ที่ทำเนียบรัฐบาล
โดยระบุว่า พบผู้ติดเชื้อโควิด-19 เพิ่ม 1 ราย รวมผู้ป่วยยืนยันสะสม 3,083 ราย รักษาหายเพิ่ม 1 ราย รักษาหายแล้ว 2,966 ราย ยังรักษาอยู่ 59 ราย เสียชีวิตเพิ่ม 1 ราย ทำให้ยอดผู้เสียชีวิตรวม 58 ราย
สำหรับผู้ป่วยยืนยันรายใหม่ เป็นนักศึกษาชาย อายุ 32 ปี เดินทางกลับจากประเทศซาอุดิอาระเบีย ผ่านทางด่านปะดังเบซาร์เข้าไทย เมื่อวันที่ 25 พ.ค. และเข้าพัก State Quarantine จ. สงขลา ผลตรวจวันที่ 25 พ.ค. ไม่พบเชื้อ เริ่มป่วยวันที่ 30 พ.ค. ด้วยอาการไข้ 37.5 องศาฯ มีน้ำมูก ผลตรวจวันที่ 31 พ.ค. พบเชื้อโควิด-19 เข้ารับการรักษาที่รพ.ในจ.สงขลา
ขณะที่ผู้เสียชีวิต รายที่ 58 เป็นชายไทย อายุ 80 ปี มีโรคประจำตัวหอบหืด เสียชีวิตเมื่อวันที่ 1 มิ.ย. สาเหตุจากปอดอักเสบจากการติดเชื้อไวรัสโควิด-19